— Усе дэканаты працуюць на апярэджанне — наладжваюць прамыя сувязі з работадаўцамі, — працягвае П.У.Шаліма. — За два тыдні ці за два месяцы нельга стварыць новыя рабочыя месцы на прадпрыемствах, мы гэта разумеем, таму падрыхтоўчую работу да размеркавання пачынаем як мага раней. Кожнага работадаўца загадзя знаёмім з тым, колькі ў нас па якіх спецыяльнасцях будзе выпускнікоў сёлета, у наступным годзе. Нават цікавімся, хто патрэбен на канкрэтную работу — хлопец ці дзяўчына, бо па тых спецыяльнасцях, па якіх рыхтуе БДТУ, гэта можа быць важным, калі для работы патрэбна фізічная сіла.